དེའི་དབང་གིས་དངོས་སྨྲ་བ་རྣམས་ཀྱིས་ཀྱང་།བདེན་པར་གྲུབ་པ།ཡང་དག་པར་གྲུབ་པ།དོན་དམ་པར་གྲུབ་པ།དེ་ཁོ་ན་ཉིད་དུ་གྲུབ་པ།རང་གི་མཚན་ཉིད་ཀྱིས་གྲུབ་པ།རང་བཞིན་གྱིས་གྲུབ་པ།ངོ་བོ་ཉིད་ཀྱིས་གྲུབ་པ།རྫས་སུ་གྲུབ་པ་རྣམས་ཐ་སྙད་དུ་གྲུབ་པར་བཞེད་པ་སོགས་ཀྱི་ཁྱད་པར་ཡང་ཤེས་དགོས་ཏེ།དེ་ཡང་བྱེ་སྨྲས་གཟུགས་དང་ཤེས་པ་སོགས་དཔྱད་མཐར་རྙེད་དགོས་པར་བཟུང་ཞིང་།དེ་ཡང་མཐར་གཏུགས་ན་རྡུལ་ཕྲ་རབ་ཆ་མེད་དང་།རྒྱུན་གྱི་ཐུག་མཐའ་སྐད་ཅིག་ཆ་མེད་ཅིག་ཡོད་དགོས་པར་མཐོང་ནས་རགས་པ་རྣམས་ལ་རྩོམ་གཞི་རྡུལ་ཆ་མེད་དང་།རྒྱུན་གྱི་རྩོམ་གཞིར་སྐད་ཅིག་ཆ་མེད་ཁས་བླངས་ནས་ཆ་མེད་དང་ནམ་མཁའ་སོགས་བཅོམ་པ་དང་གཞིག་པས་རང་འཛིན་གྱི་བློ་མི་འདོར་བ་རྣམས་རྫས་ཡོད་དང་།དོན་དམ་བདེན་པ་དང་།དོན་དམ་པར་ཡོད་པ།བཅོམ་གཞིག་གིས་རང་འཛིན་གྱི་བློ་འདོར་བ་རྣམས་བཏགས་ཡོད་དང་།ཀུན་རྫོབ་ཏུ་ཡོད་པ་དང་།ཀུན་རྫོབ་ཏུ་བདེན་པ་ཡིན་ལ།བདེན་གཉིས་ཀྱི་དངོས་པོ་ཐམས་ཅད་དོན་བྱེད་ནུས་པའི་རྫས་སུ་གྲུབ་པར་འདོད།མདོ་སྡེ་བས་དོན་དམ་པར་འབྲས་བུ་སྐྱེད་ནུས་པ་རྣམས་རང་མཚན་དང་དོན་དམ་བདེན་པ་དང་།རང་གི་མཚན་ཉིད་ཀྱིས་གྲུབ་པ་དང་།དོན་དམ་པར་དོན་བྱེད་མི་ནུས་པའི་ཆོས་རྣམས་སྤྱི་མཚན་དང་།རང་གི་མཚན་ཉིད་ཀྱིས་མ་གྲུབ་པ་དང་།ཀུན་རྫོབ་བདེན་པར་འདོད་ལ།རང་སྤྱི་གཉིས་ཀ་ཡང་རང་ངོས་ནས་མ་གྲུབ་ན་མེད་དགོས་པར་འདོད་དོ།།ཕྲ་རྡུལ་ཆ་མེད་སོགས་ཀྱང་བྱེ་སྨྲ་དང་འདྲ་བར་ཁས་ལེན་པས།བདག་གི་བླ་མ་ཐམས་ཅད་མཁྱེན་པའི་ལྟ་མགུར་དུ།བེམ་པོ་འཛུམ་རིས་ཀྱི་རྒྱ་སྟག་ཁྲ་བོ།།ཞེས་གསུངས་སོ།།